Pe urma banilor. Cum au jonglat spitalele cu dezinfectantul falsificat Suprasept plătindu-i lui Condrea un preț triplu! Același antiseptic pentru sălile de operații a fost cumpărat de sute de manageri din toată țara cu prețuri între 27 de lei și 70 de lei pe litru

vineri, 17 iunie 2016, 6:57

Din 9 milioane de contracte din bani publici câte s-au realizat în SEAP, în toate domeniile, am ales drept exemplu 1.200 de achiziții pentru un singur produs: dezinfectantul Suprasept.

Sute dintre contractele pentru Suprasept au fost fraudate, în toată țara, prin mai multe metode.

Efectul achizițiilor falsificate a fost apariția în sălile de operație a unui dezinfectant falsificat, care are de 10 ori mai puțină substanță activă!

Există spitale, precum Municipalul din Craiova, care au cumpărat în același an Suprasept la prețuri care cresc cu 40%. Culmea, cu cât cantitatea e e mai mare, prețul sporește!

Iar cei care ar fi trebuit să controleze produsele Hexi și spitalele, adică DSP-urile, au achiziționat la rândul lor Suprasept trucând sistemul SEAP prin folosirea a mai multe coduri CPV.

Sentimentul medicilor reformiști este că dacă Guvernul și Ministerul Sănătății așteaptă rezolvarea situației de la procurori, noul ministrul Vlad Voiculescu va rămâne un instrument de reacție, nu de progres.

Investigație de Mirela Neag, Marius Mărgărit și Cătălin Tolontan

„Nu avem ce să le facem directorilor de spital care au achiziționat dezinfectanți pe mai multe coduri CPV”, a declarat acum două zile Laurențiu Colintineanu, purtător de cuvânt al Ministerului Sănătății.

Potrivit lui, „ministrul Vlad Voiculescu nu are la dispoziție mijloace legale pentru a pedepsi un manager în materie de achiziții publice”.

Dar de premiat poate să-i premieze?

Nu au făcut mare lucru. Au trucat niște licitații și au primit, la schimb, un produs periculos pentru viața pacienților.

Să-i premieze pentru cele ce urmează!

Ce este Suprasept?

Din 2007 și pînă azi, peste 160 de autorități publice au folosit Suprasept.

Numai în anul 2015, 62 de spitale, penitenciare și unități militare au cumpărat produsul.

Potrivit etichetei, Suprasept este un dezinfectant de înaltă eficiență. Cu spectru complet.

Potrivit analizelor, este diluat cu 90%. La această falsificare, el nu omoară, ci întărește bacteriile.

Vreme de zece ani, Suprasept a fost folosit diluat în saloanele ATI, în sălile de operație, pentru sterilizarea instrumentarului medical și în saloane.

În materie de sterilizare la rece, Suprasept a reprezentat vârful gamei de antiseptice pe care mizau spitalele de la Hexi. Adică vârful minciunii.

Cât costă Suprasept?

Depinde cine întreabă.

1.200 de contracte de livrare a semnat Hexi Pharma pentru Suprasept în ultimii 10 ani

Să luăm anii pe rând.

Cele 200 de contracte încheiate în 2015 prin SEAP arată că prețul Suprasept s-a deșirat, pe suprafața locuită de cei mai drepți dintre traci, de la 27 de lei pe litru la 70 de lei pe litru.

Prețul mijlociu: 35 de lei pe litru

O medie a achizițiilor pe România arată că prețul mijlociu la acest dezinfectant este de 35 de lei pe litru.

Jumătate din autorități se plasează peste acest preț.

Și există recordmeni care merită celebrați.

Spitalul Orășenesc Oțelul Roșu a cumpărat, în același an, la două prețuri: la 50 de lei litrul și la 70 de lei litrul.

Spitalul Județean Alexandria a plătit 170 de litri de Suprasept la 50 de lei.

Spitalul Clinic Municipal „Filantropia” din Craiova, director Olguța Alice Gavrilă, realizează o dublă frumoasă: cumpără o cantitate mică la preț mic și o cantitate mare la preț mare.

Lăsați-i neatinși, merită premiați!

38 de lei/litru este prețul cu care Spitalul Municipal din Craiova a cumpărat 1010 litri de Suprasept tot în 2015

28 de lei/litru este prețul cu care Spitalul Municipal din Craiova a cumpărat 180 de litri de Suprasept în 2015

Povestea s-a repetat an de an, în ultimul deceniu!

Este 2015 un an aparte?

Nu.

Aceeași repartiție a prețului de la simplu la dublu sau chiar la triplu se regăsește și în 2016.

Și, ca să nu mai ținem pe nimeni în suspans, aceasta este formula demonstrată caz cu caz în ultimii 10 ani!

Gazeta Sporturilor a făcut, în parteneriat cu o firmă de soft care analizează datele din SEAP, toate calculele pentru Suprasept din ultimul deceniu.

Ne-am prins noi urechile, am oftat, am învățat.

Numărătoarea de cornere ne-a prins bine. Sunt peste 1.200 de contracte.

Nu vom putea publica astăzi toate concluziile.

Contractele publice pentru Suprasept atestă însă dimensiunea hoției și mecanismulul care sifonează, prin complicitatea spitalelor, a forurilor de control și a zeilor neînduplecați din Ministerul Sănătății, contribuțiile din sănătate.

În schimbul acestor bani s-a livrat un produs care trebuia să stopeze infecțiile nosocomiale, dar care le-a încurajat.

Și, atenție! Am ales doar un exemplu: Suprasept!

Un singur produs din cele aproape 20 ale Hexi Pharma și din cele 380 ale pieței de dezinfectanți!

În pdf-ul de mai jos găsiți istoria detaliată, pe ani, a repartizării prețurilor la Suprasept în perioada 2016-2013.

Ca să poată vedea orice pacient la ce preț l-a expus spitalul său.

Cifrele din tabel arată cantitatea achiziționată în acel an. Zona din dreapta tabelului, marcată cu roșu, indică spitalele care au depășit prețul mijlociu.

Pentru că există o legătură evidentă între licitațiile trucate și produsele neconforme. Condrea o știa.

”Sistemul e de așa natură că trebuie să te adaptezi”, au fost primele vorbe prin care l-am cunoscut pe Dan Condrea, în interviul de pe 25 aprilie.

Încă înainte de a apuca să-l întrebăm ceva, patronul Hexi Pharma a simțit nevoia să ne transmită acest mesaj. Să facă o trimitere la compromisurile cerute de sistem.

De altfel, unul dintre avertismentele transmise indirect de Dinu Flori a fost: ”Nu se va afla mare lucru că e prea mult de aflat, prea mulți oameni băgați”.

Bine.



„Am luat la cel mai mic preț”. „La cel mai mare, vreți să spuneți!”

Există campioni all time la prețurile Suprasept.

Spitale care lucrează profesionist.

Institutul Național de Neurologie și Boli Neurovasculare are 300 de paturi și este plasat în Berceni.

Discuție cu managerul Corneliu Toader:

– Bună ziua, v-am sunat pentru că ați achiziționat produse de la Hexi…

– Noi nu avem.

– Nu vă supărați, dar aveți. Conform SEAP, ați luat produse Hexi la un preț mult mai mare decât prețul mijlociu cu care s-a achiziționat la nivelul pieței.

– Nu e adevărat, noi am luat la cel mai mic preț, de pe SEAP!

– Cu cifrele de SEAP în față vorbim și noi: prețul mediu al dumneavoastră la Suprasept este de 62 lei pe litru din 2011 și până în 2016. Iar prețul mediu este undeva la 35 de lei.

– Vă rog să-mi trimiteți și mie datele ca să o întreb pe fata de la achiziții și voi reveni.

Aproape triplu față de cel mai bun preț!

Sunteți curioși ce le-am trimis?

Sunteți că altfel nu ați fi citit atât, până aici.

Le-am trimis toate achizițiile de Suprasept realizate de spitalul lor în ultimii cinci ani.

Institutul Național de Neurologie și Boli Neurovasculare a folosit și un alt truc.

A introdus în achizițiile sale patru coduri SEAP: (1) dezinfectanți, (2) încă o dată dezinfectanți (de la produsele de uz vegetal și animal), (3) compuși cu funcție aldehidă și (4) produse de sterilizare a aerului.

I-am rugat să explice publicului și de ce au folosit patru coduri. Răspunsul lor e la finalul textului.

De pildă, în anul 2014 au utilizat toate codurile. Patru coduri CPV în SEAP într-un singur an, pentru același produs: Suprasept.

Cumpărat la un preț dublu față de media pieței! Și aproape triplu față de cel mai mic preț.

Și ministerul spune că nu poate face nimic. „Achizițiile trucate sunt de competența procurorilor”, a spus purtătorul de cuvânt.

Toată lumea așteaptă Parchetul. Dar atunci Guvernul să recunoască faptul că puterea executivă a capotat în România.

Era să ne și ciocnim cu procurorii, neobișnuiți să mai fie cineva pe felia lor.



„Aici, la Severin, a fost jaf!”

La Turnu Severin era să ne ciocnim cu ei.

În clasamentul autorităților care au cumpărat 1.000 de litri anual, Spitalul Județean din Turnu Severin este pe locul trei în țară.

4.300 de litri de Suprasept a cumpărat Spitalul Județean din Turnu Severin în 2011-2014

46 de lei/litru,cu 30% mai mult decât media națională, este prețul plătit la Turnu Severin

5 coduri CPV a folosit Județeanul din Turnu Severin

Cristian Jianu, purtător de cuvânt, spune că „din 2009 până în 2013 a existat un manager pus de Consiliul Județean, unde era șef Marius Bălu, PNL. A fost una dintre cele mai negre perioade din istoria spitalelor când s-a decis că pot fi manageriate în sistem public-privat”.

În perioada de referință manager numit de Consiliul Județean a fost doctorul Doina Borugă, prin firma Tetraedru SRL.

„A fost un mare jaf, nu doar din punctul de vedere al achizițiilor”, explică Jianu.

„Nu vă putem da explicații sau documentele pentru că toate aceste date fac parte din ancheta Parchetului” Cristian Jianu, purtător de cuvânt Spitalul Județean din Turnu Severin



DSP Suceava a încadrat Suprasept la „soluții pentru clătit”

Hai să căutăm și unde n-a fost Parchetul.

Falsificarea sistemului cu ajutorul mai multor coduri în SEAP a fost folosită și de Direcțiile Județene de Sănătate Publică!

E o ironie magnifică a destinului.

Pentru că DSP-urile sunt exact cele care ar fi trebuit să controleze produsele Hexi Pharma, dar și spitalele.

Și, în loc de bună practică, DSP-urile falsifică procesul de achiziție pentru dezinfectanți.

Știm că am început să ne țățim ca ziariști, ne pare rău!, și cât de sereni începuserăm investigația, dar cum să amendeze DSP-urile firma Hexi Pharma și spitalele când DSP Suceava a folosit ea însăși mai multe coduri CPV pentru Suprasept?!

4 coduri CPV a folosit Direcția de Sănătate Publică pentru achiziția de Suprasept în 2011-2014

Unul dintre coduri este 39831250-3, Soluții pentru clătit.

Suprasept cumpărat în SEAP drept soluție de clătit, măcar oamenii aceștia au simțit pe ce dau banii!

Și DSP Suceava e, iarăși, numai un exemplu.

Telefon la DSP Suceava pentru directorul Andrei Ianovici. „Vă citim articolele, felicitări pentru ele! Domnul director e în ședință. Revenim noi”.

Bine.

”Marius Nasta” forever

Pe lista premianților stă și Institutul de Pneumoftiziologie „Marius Nasta”, de pe Şoseaua Viilor din București.

„Marius Nasta” a cumpărat 1.990 de litri de Suprasept la un preț mediu de 45 de lei pe litru.

A făcut-o aplicat, an de an.

De dragul comparației, Spitalul Municipal din Dej a cumpărat o cantitate aproximativ egală la o medie de 29 de lei pe litru.

„Managerul Gilda Popescu e în concediu”, ni se spune. Directorul medical Emilia Crișan: „Nu vă pot da niciun fel de informații despre achiziții”.

Licitațiile trucate au adus produse trucate

Brusc, în 2016, toți cei care au achiziționat Suprasept au folosit un singur cod CPV!

Când a început scandalul dezinfectanților, s-au chinuit să explice de ce nu e atât de grav că ne-au diluat puțin.

Puțin. Pe eticheta Suprasept scrie 12% glutaraldehidă, iar analizele au arătat o compoziție reală de 1,17%!

Dar nu e atât de grav, ne-au spus cei din spitale și din DSP-uri și din Minister.

Șefii Inspecției Sanitare, ai DSP-urilor și managerii de spital încearcă să-l determine pe ministrul Voiculescu să se concilieze cu sistemul.

Dacă privești prețurile și invențiile din codurile CPV, ca o rețea care copleșește întreaga țară, de la Marghita în Berceni și din Huși în Alexandria, înțelegi acum de ce: licitațiile trucate au adus produse trucate. Atât de simplu e uneori.

Să nu ne complicăm nici mai departe. Ce a făcut pacientul Vlad Voiculescu știm. A dus medicamente peste graniță, în favoarea copiilor.

Ce va face ministrul Vlad Voiculescu vom afla.